CELEX: 52017PC0774
Language: et
Date: 2017-12-18
Title: Ettepanek: EUROOPA PARLAMENDI JA NÕUKOGU MÄÄRUS, millega muudetakse määrust (EL) 2016/1139 teatavate Läänemere räimevarude kalastussuremuse sihttasemete vahemike ja kaitse piirväärtuste osas

EUROOPA KOMISJON
            Brüssel,18.12.2017
            COM(2017) 774 final
            2017/0348(COD)
            Ettepanek:
            EUROOPA PARLAMENDI JA NÕUKOGU MÄÄRUS,
            millega muudetakse määrust (EL) 2016/1139 teatavate Läänemere räimevarude kalastussuremuse sihttasemete vahemike ja kaitse piirväärtuste osas
            
               
         
         
            
               SELETUSKIRI
            
            
               1.ETTEPANEKU TAUST
            
            
               Üks praeguse ühise kalanduspoliitika
                  1
                reformi peaeesmärke on saavutada kõigi kalavarude puhul maksimaalse jätkusuutliku saagikuse (MSY) tagav püügimäär, et taastada ja säilitada kalavarude populatsioonid jätkusuutlikul tasemel, st kõrgemal maksimaalse jätkusuutliku saagikuse tagamiseks vajalikust biomassi tasemest. Mere bioloogilisi ressursse on võimalik säästvamalt kasutada, kui kalavarude majandamisel kohaldatakse mitmeaastast lähenemisviisi, võttes vastu kalavarude majandamise mitmeaastased kavad, milles praeguse ühise kalanduspoliitika kohaselt tuleks arvesse võtta eri kalapüügiviiside ja -varude iseärasusi. Kalavarude majandamise mitmeaastaste kavadega tuleks luua kalavarude säästva kasutamise raamistik, määrates konkreetselt kindlaks ajakava ja kaitsemehhanismid kalavarude olukorra ettenägematuteks suundumusteks. 
            
            
               Euroopa Parlament, nõukogu ja Euroopa Komisjon moodustasid 2013. aastal institutsioonidevahelise mitmeaastaste kavade rakkerühma, et leppida kokku selles, kuidas võiks tulevikus lihtsustada mitmeaastaste kavade koostamist ja kehtestamist. Rühm otsustas, et maksimaalsele jätkusuutlikule saagikusele vastav eesmärk tuleks kindlaks määrata teadlaste esitatud maksimaalse jätkusuutliku saagikuse saavutamisele vastavate kalastussuremuse sihttasemete (FMSY) vahemikena, mille seejärel kaasseadusandjad kinnitaksid ja mis kehtestataks kavas. Nõukogu võtaks teaduslikule nõuandele tuginedes ja kava eesmärkide saavutamiseks igal aastal vastu meetmed kalapüügivõimaluste kehtestamiseks ja jaotamiseks
                  2
               .
            
            
               Ühise kalanduspoliitika reformi järel vastuvõetud esimeses mitmeaastases majandamiskavas käsitleti Läänemere piirkonda. Määrusega (EL) 2016/1139 kehtestati Läänemere tursa-, räime- ja kiluvarude (edaspidi „asjaomased kalavarud“) majandamise mitmeaastane kava (edaspidi „kava“). Kava eesmärk on tagada, et asjaomaste kalavarude kasutamisel taastatakse ja säilitatakse nende populatsioonid maksimaalse jätkusuutliku saagikuse tagamiseks vajalikust kõrgemal tasemel. Kavas on sätestatud arvulised eesmärgid, st kalastussuremuse vahemikud, samuti kaitse piirväärtused MSY Btrigger (kudekarja biomassi piirväärtuse miinimumtase tonnides) ja Blim (kudekarja biomassi piirväärtus tonnides). Nimetatud parameetrite arvväärtused võeti Rahvusvahelise Mereuurimise Nõukogu (ICES) 2015. aasta teaduslikust nõuandest
                  3
               . 2017. aasta teaduslikust hindamisest nähtub, et Botnia mere räimevaru ja Botnia lahe räimevaru vastavad MSY väärtused on muutunud.
            
            
               Määruse (EL) 2016/1139 artikli 5 lõikes 6 on sätestatud, et kui komisjon leiab teaduslike nõuannete põhjal, et kõnealuse määruse II lisas esitatud kaitse piirväärtused ei kajasta enam õigesti kava eesmärke, võib kõnealused punktid kiireloomuliselt esitada Euroopa Parlamendile ja nõukogule läbivaatamiseks. 
            
            
               Seetõttu kavatseb komisjon esitada värskeima ja parima olemasoleva teadusliku nõuande alusel määruse (EL) 2016/1139 muutmise ettepaneku.
            
            
               2.HUVITATUD ISIKUTEGA KONSULTEERIMISE JA MÕJU HINDAMISE TULEMUSED
            
            
               Muudatuse teaduslikud argumendid esitas ICES. 2017. aastal hindas ICES Botnia mere ja Botnia lahe räimevaru
                  4
               . Põhiküsimuseks, millele teadlased tähelepanu pöörasid, oli kalavarude kindlaksmääramine, st kas liita kaks piirkonda üheks hindamisüksuseks või hinnata neid jätkuvalt eraldi. Varud otsustati liita järgmistel kaalutlustel:
            
            
               a) puuduvad kaalukad bioloogilised tõendid nii varude liitmiseks kui ka eraldamiseks; 
            
            
               b) kättesaadavad andmed ei võimalda Botnia lahe räimevarusid kvaliteetselt hinnata ja see on tõenäoliselt samamoodi ka tulevikus; 
            
            
               c) kui kalavarusse kuuluv väiksem, Botnia lahe räimevaru liita suurema, Botnia mere räimevaruga, laheneb varu väiksema osa liigkasutuse probleem.
            
            
               Seoses kahe kalavaru liitmisega prognoosis ICES uued MSY sihttasemed. FMSY point väärtuse puhul saadi tulemuseks 0,21. Arvutati välja vastavad FMSY vahemikud, kusjuures FMSY lower on 0,15 ja FMSY upper 0,21. Kuna kalavaru biomass tõenäoliselt langeb kaitsetasemetest allapoole, on FMSY upper piiratud FMSY point väärtusega 0,21 ja sellega võrdne. Arvutati välja MSY Btrigger ja Blim vastavad biomassitasemed: vastavalt 283 180 ja 202 272 tonni. 
            
            
               Spetsiaalset mõjuhinnangut ei koostatud, kuna MSY kontseptsiooni kohaldamise mõju kalavarude majandamisele hinnati juba mõjuhinnangu raames, millega toetati ühise kalanduspoliitika reformi. Kõnealuse mõjuhinnangu
                  5
                raames hinnati MSY saavutamise mõju arvuliselt. Uus mõjuhinnang ei täiendaks juba eelmise hindamise käigus kogutud teavet. Kehtiva määruse muudatused on kooskõlas selle artikli 5 lõikega 6 ja need on ajendatud teaduslikust nõuandest. Need on äärmiselt vajalikud, et kehtestada Läänemere iga-aastased kalapüügivõimalused ja vajaduse korral need läbi vaadata ning et uus ühine kalanduspoliitika toimiks nõuetekohaselt.
            
            
               3.ETTEPANEKU ÕIGUSLIK KÜLG
            
            
               Kavandatud meetme kokkuvõte
            
            
               Peamine meede on hõlbustada säästva kalapüügi saavutamist, mis on ette nähtud ühise kalanduspoliitika reformiga, kohandades MSYga seotud väärtusi parima olemasoleva teadusliku nõuandega.
            
            
               Õiguslik alus
            
            
               Euroopa Liidu toimimise lepingu artikli 43 lõige 2.
            
         
         
            
               Subsidiaarsuse põhimõte
            
            
               Ettepanek tehakse Euroopa Liidu ainupädevusse kuuluvas valdkonnas.
            
            
               Proportsionaalsuse põhimõte
            
            
               Ettepanekuga muudetakse juba kehtivaid meetmeid, mistõttu ei seata proportsionaalsuse põhimõtet kahtluse alla.
            
            
               Vahendi valik
            
            
               Kavandatud vahend: Euroopa Parlamendi ja nõukogu määrus. 
            
            
               Muud meetmed ei oleks asjakohased järgmisel põhjusel: määrust peab muutma määrusega.
            
            
               4.MÕJU EELARVELE 
            
            
               Käesoleva meetmega ei kaasne täiendavaid liidu kulusid. 
            
            
               2017/0348 (COD)
            
            
               Ettepanek:
            
            
               EUROOPA PARLAMENDI JA NÕUKOGU MÄÄRUS,
            
            
               millega muudetakse määrust (EL) 2016/1139 teatavate Läänemere räimevarude kalastussuremuse sihttasemete vahemike ja kaitse piirväärtuste osas
            
            
               EUROOPA PARLAMENT JA EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artikli 43 lõiget 2,
            
            
               võttes arvesse Euroopa Komisjoni ettepanekut,
            
            
               olles edastanud seadusandliku akti eelnõu liikmesriikide parlamentidele,
            
            
               võttes arvesse Euroopa Majandus- ja Sotsiaalkomitee arvamust
                  6
               ,
            
            
               toimides seadusandliku tavamenetluse kohaselt
            
            
               ning arvestades järgmist:
            
         
         
            
               (1)Euroopa Parlamendi ja nõukogu määrusega (EL) 2016/1139
                  7
                on kehtestatud Läänemere tursa-, räime- ja kiluvarude majandamise mitmeaastane kava (edaspidi „kava“). Kava eesmärk on aidata saavutada ühise kalanduspoliitika eesmärke, eelkõige tagada, et mere elusressursside kasutamisel taastatakse ja säilitatakse püütavate liikide populatsioonid maksimaalse jätkusuutliku saagikuse tagamiseks vajalikust kõrgemal tasemel.
            
            
               (2)Määruse (EL) 2016/1139 artiklis 1 on kindlaks määratud asjaomased Läänemere kalavarud, mille hulka kuuluvad Botnia mere räimevaru ja Botnia lahe räimevaru. Selleks et kaitsta asjaomaste kalavarude täielikku taastootmisvõimet, on kõnealuse määruse I ja II lisaga kehtestatud teatavad kaitse piirväärtused, sealhulgas kalastussuremuse sihttasemete vahemikud ja kudekarja biomassi kaitse piirväärtused. 
            
            
               (3)Rahvusvahelise Mereuurimise Nõukogu (ICES) poolt 2017. aastal tehtud Botnia mere räimevaru ja Botnia lahe räimevaru teaduslikul hindamisel ilmnes, et kaks asjaomast kalavaru on sarnased. Nii liitis ICES kaks kalavaru üheks, muutis selle geograafilise jaotuse ala piire ja prognoosis uuesti maksimaalse jätkusuutliku saagikuse tagavad kalastussuremuse vahemikud, samuti asjaomased kaitse piirväärtused. Nii muutusid määruse (EL) 2016/1139 artiklis 1 kindlaks määratud kalavarud ning I ja II lisas esitatud arvväärtused. 
            
            
               (4)Määruse (EL) 2016/1139 artikli 5 lõikes 6 on sätestatud, et kui komisjon leiab teaduslike nõuannete põhjal, et kõnealuse määruse II lisas esitatud kaitse piirväärtused ei kajasta enam õigesti kava eesmärke, võib kõnealused punktid kiireloomuliselt esitada Euroopa Parlamendile ja nõukogule läbivaatamiseks. 
            
            
               (5)Selleks et võtta asjaomaste kalavarude kalapüügivõimaluste kindlaksmääramisel arvesse ajakohastatud kaitse piirväärtusi, on asjakohane määruse (EL) 2016/1139 artikli 1 punktid e ja f ning I ja II lisa kiireloomuliselt läbi vaadata.
            
            
               (6)Määrust (EL) 2016/1139 tuleks seetõttu vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
               Määruse (EL) 2016/1139 muutmine
            
            
               Määrust (EL) 2016/1139 muudetakse järgmiselt.
            
            
               1)Artikli 1 lõiget 1 muudetakse järgmiselt:
            
            
               a)punkt e asendatakse järgmisega:
            
            
               „e) räim (Clupea harengus) ICESi alarajoonides 30–31 (Botnia lahe räim);“
            
            
               b)punkt f jäetakse välja.
            
            
               2)I lisas asendatakse Botnia mere räimevaru ja Botnia lahe räimevaru käsitlevad kanded järgmise kandega:
            
            
                     
                        „Botnia lahe räim
                     
                  
                  
                     
                        0,15–0,21
                     
                  
                  
                     
                        0,21–0,21“.
                     
                  
               
               3) II lisas asendatakse Botnia mere räimevaru ja Botnia lahe räimevaru käsitlevad kanded järgmise kandega:
            
            
                     
                        „Botnia lahe räim
                     
                  
                  
                     
                        283 180
                     
                  
                  
                     
                        202 272“.
                     
                  
               
               Artikkel 2
               Jõustumine
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
         
         
            
               Brüssel,
            
            
               
                  Euroopa Parlamendi nimel
                        Nõukogu nimel
               
               
                  president
                        eesistuja
               
            
         
         
            
                  
                     (1)
                  
                        ELT L 354, 28.12.2013, lk 22.
               
               
                  
                     (2)
                  
                        Mitmeaastaste kavade rakkerühm. Lõpparuanne, aprill 2014 
                  http://www.europarl.europa.eu/meetdocs/2009_2014/documents/pech/dv/taskfor/taskforce.pdf
               
               
                  
                     (3)
                  
                        Eritaotlusel esitatud ICESi nõuanded. ICESi nõuanded 2015, 6. köide. ELi taotlus ICESile esitada Põhjamere ja Läänemere valitud kalavarude FMSY-vahemikud.
               
               
                  
                     (4)
                  
                        ICES. 2017. Läänemere kalavarude võrdlusanalüüsi seminari aruanne (WKBALT), 7.–10. veebruar 2017, Kopenhaagen, Taani. ICES CM 2017/ACOM:30. Lk 108.
               
               
                  
                     (5)
                  
                        SEK(2011) 891. 
               
               
                  
                     (6)
                  
                        ELT C ..., ..., lk …
               
               
                  
                     (7)
                  
                        Euroopa Parlamendi ja nõukogu 6. juuli 2016. aasta määrus (EL) 2016/1139, millega kehtestatakse Läänemere tursa-, räime- ja kiluvarude majandamise ja nende varude püügi mitmeaastane kava, muudetakse nõukogu määrust (EÜ) nr 2187/2005 ja tunnistatakse kehtetuks nõukogu määrus (EÜ) nr 1098/2007 (ELT L 191, 15.7.2016, lk 1).